L'Espai Baladre va acollir la XX edició de la Gala FAES
23 octubre 2019

## L'Espai Baladre va acollir la XX edició de la Gala FAES23 octubre 2019Última actualització: 14 juliol 2025

![](../gestion/img/_AO_9535-copia.jpg)  
  

L'Espai Baladre va acollir ahir la XX edició de la Gala FAES, un esdeveniment empresarial destinat a remarcar el treball que realitza el sector empresarial a la comarca. Un esdeveniment on es va aprofitar per a reconéixer la tasca desinteressada que durant aquests 20 anys han realitzat Miguel Todolí, Rafa del Castillo, Antonia Estrugo, Enrique Orihuel, Rafa Juan, Salvador Micó i Federico Millet, que han exercit de presidents del col·lectiu empresarial durant les dues últimes dècades.

L'alcaldessa de Gandia, **Diana Morant**, va ser l'encarregada d'obrir les intervencions. En primer lloc, la màxima representant del consistori va voler agrair a FAES la tasca que realitza el sector empresarial i la Federació per contribuir al creixement de la ciutat i la comarca: "_Gràcies per estar sempre allà on sou necessaris i remar junts, unint forces davant reptes col·lectius_" i ha afegit que "_en aquests temps d'incertesa, una de les claus de l'èxit està en buscar aquestes enriquidores sinergies, construir ponts, entendre'ns i treballar junts, des de la innovació i la col·laboració publicoprivada, per crear un entorn amable, sostenible i pròsper on totes i tots puguem créixer, sense que ningú es quede pel camí. Les qüestions que afecten i beneficien al teixit empresarial, afecten i beneficien el conjunt de la societat. Sou fonamentals en la creació de riquesa, de llocs de treball, i per tant, fonamentals per al benestar de les persones i les famílies_".

Pel que fa a les sinergies i els objectius aconseguits de manera conjunta, Morant va destacar diverses iniciatives com el Projecte Estratègic de la Formació Professional, el Pla de Turisme Intel·ligent, la implantació de la fibra òptica a tota la ciutat i els polígons industrials, el pla de acció 4.0 de millora de polígons industrials, l'inici dels tràmits del projecte de modificació de la línia subterrània elèctrica al polígon de Sanxo Llop, la millora d'infraestructures, la connexió amb les illes Balears mitjançant el Ferry, el reconeixement a Gandia com a Ciutat de la Ciència i la Innovació, o la inversió de 73 milions d'euros en inversió publicoprivada en el Grau i la platja.

"_Gràcies a vosaltres, els empresaris, Gandia s'ha convertit en una ciutat atractiva on invertir. Però encara queda molt camí per fer. I continuarem caminant de la mà. Empresaris i polítics continuarem dialogant amb altres administracions per a aconseguir reivindicacions històriques en matèria d'infraestructures. Entre tots també continuarem treballant aplicant la innovació en tots els sectors productius, inclòs, per descomptat, l'Ajuntament_" va afirmar Morant.

Finalment, l'alcaldessa ha destacat que un dels pilars d'aquesta legislatura serà l'aplicació, en l'àmbit local, dels 17 objectius marcats per l'Agenda de Desenvolupament Sostenible de l'ONU 2030. "_Nosaltres ens sumem a un compromís comú i universal per a assolir qüestions tan essencials com la garantia d'una vida sana, una educació de qualitat, la igualtat de gènere, el creixement econòmic sostingut o adoptar mesures contra el canvi climàtic_".